Seinsteuringtoestelle op beslag gelê; verdagte vasDie seinsteuringtoestelle waarop beslag gelê is. Foto: @MalilaNeville op Twitter. Die toestelle, wat veral tydens vragmotorkapings gebruik word, is op beslag gelê na ŉ operasie deur die nasionale intervensie-eenheid en die Gautengse polisie. Volgens brig. Neville Malila, woordvoerder van die polisie, het die ondersoek hul na ŉ maatskappy in Midrand gelei waar hulle op 17 seinsteuringtoestelle beslag gelê het en ŉ 24-jarige verdagte in hegtenis geneem het. “Die polisie het die maatskappy besoek en ŉ demonstrasie gekry oor hoe die toestelle werk. Die verdagte sal tereg staan op aanklagte wat met die Wet op Elektroniese Kommunikasie verband hou,” het Malila gesê. Beamptes van die Onafhanklike Kommunikasie-owerheid van Suid-Afrika (Okosa) was op die toneel, en het bevestig dat die toestelle onwettig is. “Die polisie ondersoek ook die moontlikheid dat die verdagte betrokke was by die verkoop van ander onwettige toestelle. Die ondersoek duur voort en die verdagte sal binnekort in die hof verskyn,” het Malila gesê.